**Ministru kabineta noteikumu projekta “Grozījumi Ministru kabineta 2005. gada 13. decembra noteikumos Nr. 934 “Noteikumi par budžetu izdevumu klasifikāciju atbilstoši funkcionālajām kategorijām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2005. gada 13. decembra noteikumos Nr. 934 “Noteikumi par budžetu izdevumu klasifikāciju atbilstoši funkcionālajām kategorijām”” (turpmāk – noteikumu projekts) mērķis ir vispārējās izglītības jomā pārskatāmāk nodrošināt uzskaiti izdevumu apakšgrupās, kas ir saistītas ar papildu pakalpojumiem izglītības jomā: izglītojamo pārvadājumu pakalpojumos, ēdināšanas pakalpojumos un izmitināšanas pakalpojumos, kā arī pārējos papildu pakalpojumos.Noteikumu projekts stāsies spēkā 2022. gada 1. janvārī un tiks piemērots, sākot ar 2023. gada budžetu plānošanu un uzskaiti.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, ievērojot Ministru kabineta 2020. gada 20. oktobra sēdes protokollēmumā (prot. Nr.62 32.§ 2. punkts) noteikto uzdevumu kontekstā ar informatīvā ziņojuma “Par kvalitatīvas vispārējās vidējās izglītības nodrošināšanas priekšnosacījumiem” 7. sadaļas 6. punktu Izglītības un zinātnes ministrijai (turpmāk – ministrija) izveidot starpinstitucionālu darba grupu, lai līdz 2021. gada 28. februārim veiktu plašāku analīzi par pašvaldību finansējumu izmaksām uz vienu izglītojamo un noteiktu izglītības izdevumu sadalījumu tiešajās un netiešajās izmaksās, kā arī izvērtēt piemērotāko risinājumu informācijas par kopējo līdzekļu izlietojumu izglītības funkcijai atspoguļošanu līdz izglītības iestādes līmenim.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar ministrijas 2020. gada 19. oktobra rīkojumu Nr. 1-2e/20/326 “Par pedagogu darba samaksas pilnveides darba grupas izveidi” izveidota darba grupa, lai nodrošinātu pedagogu darba samaksas finansēšanas modeļa pilnveidi un pašvaldību savstarpējo norēķinu sistēmas ietekmi uz izglītības iestāžu tīkla sakārtošanu izvērtējumu ar darba mandātu līdz 2021. gada 15. aprīlim (turpmāk – darba grupa). Darba grupa, izvērtējot jautājumu par pašvaldību izmaksām izglītības jomā, ir konstatējusi, ka netiešās izmaksas ir vērā ņemams finansējuma apjoms, kuru ir lietderīgi pārskatāmi nodalīt no tiešajām izmaksām, t.sk. izceļot finanšu ietilpīgākās apakškategorijas. Ņemot vērā to, ka pašvaldību izmaksas izglītības jomā pamatā saistītas ar vispārējās izglītības programmu īstenošanu, noteikumu projekts pēc būtības paredz veikt grozījumus Ministru kabineta 2005. gada 13. decembra noteikumos Nr. 934 “Noteikumi par budžetu izdevumu klasifikāciju atbilstoši funkcionālajām kategorijām” (turpmāk – noteikumi Nr. 934) tieši attiecībā uz vispārējās izglītības īstenošanas izmaksām.Noteikumu projekts paredz noteikumu Nr. 934 pielikumā ietvertajai budžeta izdevumu klasifikācijas grupai 09.600 “Izglītības papildu pakalpojumi”, kas pēc sava satura ir izglītības netiešās izmaksas, izdalīt trīs apakšgrupas, kuras veido finanšu ziņā ietilpīgākos papildu pakalpojumos. Tāpat arī no klasifikācijas uzbūves viedokļa, ņemot vērā, ka apakškodos jābūt aptvertam visam, kas ir minēts virskodā, ir paredzēta ceturtā apakšgrupa, kurā tiks uzskaitīti pārējie virskodā minētie papildu pakalpojumi. Līdz ar to, noteikumu Nr. 934 pielikums papildināts ar 09.610, 09.620, 09.630 un 09.640 kodu un tā skaidrojumu.Šajā klasifikācijas grupā (09.600) pašvaldības budžeti 2019. gadā kopā veidoja 26 990 844 *euro*, kas ir 2,2% no kopējiem pašvaldību izdevumiem izglītībai (1,2 miljardi *euro*). Savukārt, piemēram, vien kodu grupā 09.200 “Pamatizglītība, vispārējā un profesionālā izglītība (ISCED-97 1., 2. un 3.līmenis)” ēdināšanas pakalpojumi (ekonomiskās klasifikācijas kods 2363) veidoja 31 585 247 *euro*, kas lielā mērā tomēr būtu jānorāda nevis zem konkrētā izglītības līmeņa, bet 09.600 kodā jeb konkrētāk – jaunajā kodu apakšgrupā 09.620 kodā “Izglītojamo ēdināšanas pakalpojumi”. Ievērojot minēto, transporta izdevumi, ēdināšanas izdevumi un izmitināšanas izdevumi ir būtiska izdevumu daļa, taču finanšu pārskatos tie parādās kopsummā ar citiem izdevumiem, tādēļ tos ir nepieciešams norādīt tiem atsevišķi izveidotos kodos*.* Šādi arī ir identificējams šī uzdevuma galvenais mērķis – pēc iespējas caurspīdīgi parādīt izglītības pamatfunkciju izdevumus un savukārt tos pakalpojumus, ko izglītībai sniedz nozares, kuru izdevumus var salīdzinoši viegli nodalīt atbilstoši piedāvātajai starptautiskajai metodikai – izcelt prom no pamatizdevumiem. Tādējādi arī vieglāk varētu kliedēt to mītu, ka izglītības nozare ir pārfinansēta. Vienlaikus šāds apakšgrupu sadalījums dod iespēju pašvaldībām caurspīdīgāk plānot un arī vēlāk pārliecināties par plānu izpildi šajos būtiskajos pakalpojumos, kurus izglītības nozarē sniedz citu nozaru pakalpojumu sniedzēji. Eiropas Savienības Statistikas birojs (turpmāk – Eurostat)piemēro funkcionālās kategorijas budžeta izdevumu uzskaitē atbilstoši izstrādātai klasifikācijas metodoloģijai (*COFOG – Classification of the functions of government).* Latvijā nacionālā līmenī šos datus apkopo Centrālā statistikas pārvalde. Ar minēto klasifikāciju strādā arī Ekonomiskās sadarbības un attīstības organizācija (turpmāk – ESAO). Izglītības nozarē ESAO piedāvā rokasgrāmatu, kurā tiek detalizēti klasificēti izglītības nozares pamatizdevumi *(angļu valodā – core expenditures)* un papildu pakalpojumi *(angļu valodā – ancillary services)*. Balstoties uz Eurostat un ESAO metodoloģijām, ir iespēja arī pamatoti virzīt priekšlikumus par izglītības netiešo izmaksu pārskatāmu sakārtošanu. Saskaņā ar ESAO metodoloģiju izdevumi izglītībai ietver pamatizdevumus par izglītības precēm un pakalpojumiem, piemēram, mācībspēku, skolas ēku uzturēšanu vai mācību grāmatām un citiem mācību līdzekļiem, kā arī papildu pakalpojumiem izglītībā, kas nav saistīti ar izglītojamo mācībām. Par tiešajiem jeb pamatizdevumiem tiek uzskatītas mācīšanas izmaksas (t.i., mācību izmaksas), mācību līdzekļi (mācību grāmatas utt.), ko nodrošina izglītības iestādes; izglītības iestādes administrācijas izdevumi; kapitālie izdevumi un noma utt.Par netiešajiem jeb papildu pakalpojumiem tiek uzskatītas izmaksas par precēm un pakalpojumiem, kas nav saistītas ar izglītojamo mācībām. Piemēram, izglītojamo pārvadāšana, ēdināšana, izglītojamo izmitināšana, izglītojamo veselības pakalpojumi; pakalpojumi plašai sabiedrībai, ko nodrošina izglītības iestādes. Taču, ja finansējums tiek tieši izmaksāts izglītojamam pabalsta veidā par transportu, ēdināšanu, izmitināšanu u.c., šīs izmaksas ir iekļaujamas pie izglītības tiešajiem izdevumiem.Šajā noteikumu projektā virzot pašvaldību netiešo izdevumu sakārtošanu, tiek paralēli arī risināts, kā netiešo izdevumu atspoguļošanu sakārtot arī pārējos vispārējās valdības sektoros. Ievērojot, ka netiešie izdevumi ir attiecināmi arī uz profesionālās un augstākās izglītības izdevumiem valsts budžetā, tad būtu lietderīgi pakāpeniski sakārtot arī šo izdevumu caurskatāmību ar tiem informācijas tehnoloģiju rīkiem, kas ir valsts pārvaldes rīcībā. Noteikumu projekta ērtākai piemērošanai pašvaldībās darba grupa uzsāka vadlīniju projekta “Vadlīnijas pašvaldībām izglītības netiešo izdevumu finanšu datu un budžeta analīzes indikatoru piemērošanai” (kas bija pieejamas: https://www.izm.gov.lv/lv/pedagogu-darba-samaksas-pilnveides-darba-grupas-sanaksmju-materiali), kurās detalizētāk skaidrotas ar noteikumu projektu veiktās izmaiņas un to praktiskā ievērošana, izstrādi.Detalizēts skaidrojums par klasifikācijas kodos ietveramajiem finanšu datiem un to praktisko piemērošanu, tiks sniegts ministrijas izstrādātajās vadlīnijās "Vadlīnijas pašvaldībām izglītības tiešo un netiešo izdevumu finanšu datu un budžeta analīzes indikatoru piemērošanai", kas tiks izstrādātas atbilstoši noteikumu projekta Ministru kabinetā apstiprinātajai redakcijai. Vadlīniju projektu iecerēts diskutēt ar pašvaldību finanšu ekspertiem pēc noteikumu projekta apstiprināšanas.Diskusijās, kas ir veiktas ar pašvaldību vadošajiem finanšu ekspertiem jau šobrīd ir panākta vienota izpratne, ka katra no galvenajām netiešo izmaksu apakšgrupām veido noteiktā mērā nodalāmu saimniecisko pakalpojumu izglītībā, tomēr būtiski bija vienoties vēl pirms normatīvo aktu projekts ir apstiprināts, ka nav iecerēts uzstādīt atsevišķus komunālo pakalpojumu skaitītājus vai algot papildu finansistu šādu izmaksu uzskaitei. Arī 09.600 funkcijas apakškategoriju plānošanā un uzskaitē tiek piemēroti tādi pat principi, kādi tie ir citās izglītības kategorijās, kurās ir vairākas apakškategorijas vai pat tās var tikt attiecinātas uz vairākiem izglītības līmeņiem un attiecīgi arī vairākiem funkcionālās kategorijas kodiem. Uzskaitē piemērojamais princips ir tāds, ka tiek izvēlēts tas kategorijas vai apakškategorijas kods, kurš veido resursu ietilpīgāko daļu, piemēram, ja skolā komunālie pakalpojumi ietver arī skolas ēdnīcas komunālos pakalpojumus (elektrība, ūdens apgāde, siltumapgāde, atkritumu saimniecība u.c.), tad šādā gadījumā šo pakalpojumu izmaksas iet uz izglītības iestādes pamatizglītības līmeni. Izstrādājot vadlīnijas ir būtiski nostiprināt šo principu ar vairākiem labās prakses piemēriem.Respektējot pašvaldību darbu ar 2023. gada budžetu, darbs ar kuru aktīvi uzsāksies jau 2021. gada izskaņā, metodiskās vadlīnijas ir kritiski svarīgi nodrošināt pieejamas līdz 2021. gada 30.septembrim. Līdz ar to noteikumu Nr. 934 grozījumu projekta pavadošajā protokollēmumā tiek paredzēts konkrēts uzdevums visām galvenajām iesaistītajām pusēm, t.i. Izglītības un zinātnes ministrijai, Finanšu ministrijai un Vides aizsardzības un reģionālās attīstības ministrijai, pieaicinot nozares sociālos partnerus – Latvijas Pašvaldību savienību un Latvijas Lielo pilsētu asociāciju.Vienlaikus noteikumu projektā ir precizēta terminoloģija, jēdzienu “skolēns” un “audzēknis”, kā arī noteikumu Nr. 934 pielikuma 09.600 koda skaidrojumā izmantotā jēdziena “students” vietā izmantojot vispārīgāku jēdzienu “izglītojamais”, jo atbilstoši Izglītības likuma 1. panta 12. punktam izglītojamais ir bērns, skolēns, audzēknis, students vai klausītājs, kas apgūst izglītības programmu izglītības iestādē vai pie privātpraksē strādājoša pedagoga. Tāpat arī noteikumu Nr. 934 pielikuma 09.211 koda skaidrojumā vārds “bērniem” aizstāts ar vārdu “izglītojamiem”, kā arī pielikuma 09.510 koda skaidrojumā vārdu savienojumā “Bērnu mūzikas, mākslas un sporta skolas” svītrots vārds “Bērnu”. Lai pašvaldībām nebūtu savādāk jāklasificē papildu pakalpojumi, kas tiek sniegti 09.510 koda izglītības jomās, arī šajā funkcionālās kategorijas kodā tiek nodalīti attiecīgie papildu pakalpojumi, tos norādot 09.600 kategorijā un tās atbilstošajos apakškodos.Ņemot vērā to, ka noteikumu Nr. 934 pielikuma 09.600 koda skaidrojumā bijis norādīts nekorekts 07.400 koda nosaukums, tas ir atbilstoši precizēts.Precizēts noteikumu 5.3 punkts, tajā ietverto uzskaitījumu papildinot arī ar 09.610, 09.620, 09.630 un 09.640 kodu, jo atbilstoši arī šiem kodiem tiek kodificēti pašvaldību izdevumi. Noteikumu projekts stāsies spēkā 2022. gada 1. janvārī un tiks piemērots, sākot ar 2023. gada budžetu plānošanu un uzskaiti. Ņemot vērā to, ka atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 110. punktam grozījumu noteikumu projekta 2. punktā var rakstīt tikai spēkā stāšanās noteikumu, un normu piemērošanas jautājumi jāveido kā noteikumu noslēguma daļas punkti, noteikumu projekts paredz papildināt noteikumu Nr. 934 ar atbilstošu 6.1 punktu. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, Latvijas Pašvaldību savienība |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, Valsts kase, Centrālā statistikas pārvalde. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums rada nepieciešamību precizēt budžeta izdevumu uzskaites funkcionālās apakškategorijas pašvaldībās un Valsts kases sistēmā. Centrālā statistikas pārvalde savukārt vidējā termiņā varēs sniegt precīzus datus par izglītības nozares netiešajām izmaksām. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar**.** |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikuma projekts tika izstrādāts darba grupā un diskutēts Latvijas Pašvaldību savienības finanšu ekspertu sanāksmē 2021.gada 11.janvārī, kā arī darba grupas sēdē 2021.gada 14.janvārī. 2021.gada 2.februārī ņoteikumu projekts un anotācija tika nosūtīti saskaņošanai Finanšu ministrijai, Ekonomikas ministrijai, Valsts kasei un Centrālās statistikas pārvaldei, saņemot konceptuāli atbalstošas atbildes. No Finanšu ministrijas tika saņemti priekšlikumi, kas tika ņemti vērā, t.sk. noteikumu projekts precizēts ar iepriekš diskutētajiem precīzākiem netiešo izmaksu tvēruma aprakstiem, kā arī aicinājums veikt saskaņojumu ar Latvijas Pašvaldību savienību.2021.gada 11.februārī noteikumu projekts un anotācija tika nosūtīti saskaņošanai Latvijas Pašvaldību savienībai, un 2021.gada 18.februārī saņemts atzinums, kurā sniegts konceptuāls atbalsts, vienlaikus aicinot saglabāt noteikumu esošās redakcijas ietvaru attiecībā uz koda 09.211 izdevumu klasificēšanu tikai tām pašvaldībām, kuru izglītības iestādes pilnā apjomā vai daļēji īsteno tikai pirmā līmeņa izglītības programmas, kā arī līdzīgi kā Finanšu ministrijas atzinumā ir sniegti priekšlikumi precīzākiem netiešo izmaksu tvēruma aprakstiem. 2021.gada 26.februārī precizētais noteikumu projekts nosūtīts atkārtotai saskaņošanai, un 2021.gada 3.martā saņemts Latvijas Pašvaldību savienības saskaņojums. |
| 2. | Sabiedrības līdzdalība projekta izstrādē | Šīs sadaļas 1. punktā norādītās sabiedrības līdzdalības un komunikācijas aktivitātes, kā arī noteikumu projekts 2021. gada 11.februārī publicēts ministrijas mājaslapā (pieejams: https://www.izm.gov.lv/lv/grozijumi-ministru-kabineta-2005-gada-13-decembra-noteikumos-nr-934) un 2021. gada 11.februārī publicēts Ministru kabineta mājaslapā https://www.mk.gov.lv/lv/ministru-kabineta-diskusiju-dokumenti. |
| 3. | Sabiedrības līdzdalības rezultāti | Noteikumu projekts izstrādāts atbilstoši šīs sadaļas 1. punktā notikušajās līdzdalības un komunikācijas aktivitātēs pārrunātajam.Citi priekšlikumi un iebildumi pirms noteikumu projekta publicēšanas atbilstoši šīs sadaļas 2. punktā minētajam ministrijā nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības, Valsts kase un Centrālā statistikas pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru un cilvēkresursus. |
| 3. | Cita informācija | Nav. |

Izglītības un zinātnes ministre A. Muižniece

Vizē:

Valsts sekretārs J. Volberts

Kalsone 6704 7931

dace.kalsone@izm.gov.lv

Nika 6704 7908

agija.nika@izm.gov.lv

Rudzīte 6704 7807

ance.rudzite@izm.gov.lv